Papersnake/gushiwen huggingface dataset:
梅
郑刚中（宋代）

断桥斜路水声平，茅舍疏篱月色新。
千里故人如念我，不妨早寄一杖春。
浩西堂见和因再用韵
释绍嵩（宋代）

笑杀人来断杀肠，可怜赢得鬓成霜。
人情易变乃如此，祗有江山不改常。
早秋感怀
张耒（宋代）

一行为吏百事废，幸此村州终日闲。
莫疑虎兕率旷野，正见虎日守天关。
栊帘昼静燕已去，陂泽风高雁欲还。
老见功名真戏事，恼人何苦鬓毛斑。
即事感怀赠友
戴廷栻（清代）

云谊贵公子，风流及老狂。由来多意气，不仅妙文章。

青取江南雨，寒消塞北霜。搴云见朗月，此意在君旁。
题剑潭古寺次区觉生韵
陈维英（清代）

无数生灵济，蛟龙未许腾。潭心空印佛，山顶秃如僧。

寺僻云长锁，碑荒石不棱。俗肠何日洗，洗法问图澄。
偶成两绝句奉寄文若庭列 其二
吕本中（宋代）

夏子经时不寄书，十年奔走尚穷途。不知自到高安县，亦有心情记我无。
从何使君父子游墨池分韵得名字
李焘（宋代）

蜀学擅天下，马王先得名。
簧如巧言语，於道盖小成。
子云最后出，振策思遐征。
斯文大一统，欻使圣域清。
富贵尽在我，绂冕非所荣。
旁皇天禄阁，聊亦观我在。
怀哉不能归，旧宅荒榛荆。
寂寞竟谁顾，正路今莫行。
使君蓬莱仙，弭节归赤城。
门无俗宾客，家有贤父兄。
慨念此耆老，不登汉公卿。
临池一樽酒，尚友千载英。
并呼严与李，月旦共细评。
区区可无憾，彼重适我轻。
曷来成都市，尘土污冠缨。
古人不可见，见此眼自明。
请为怀古诗，玉振而金声。
吊太白
张舜民（宋代）

采石山头秋月明，姑熟堂下秋水清。可恨世人皆捉月，如何偏解溺先生。
怀霍山
蓝乔（宋代）

太乙峰前是我家，满床书史足生涯。
春深带酒不归去，老却碧桃无限花。
玉台观
杜甫（唐代）

浩劫因王造，平台访古游。
彩云萧史驻，文字鲁恭留。
宫阙通群萧，乾坤到十洲。
人传有笙鹤，时过此山头。（此山头 一作：北山头）
偈颂五十一首 其二十七
释道冲（宋代）

坐断十方国土，天上天下独尊底，一步也行不得。

口吞三世诸佛，世出世间俱透底，一句也说不得。

堪与衲僧为轨则。普化何似一头驴，临济未是白拈贼。
寄陈公储
李龏（金朝）

一岁又将晏，客游今海濆。水寒鸥上树，风劲鹘盘云。

京酝秋曾饮，湖凉夜亦分。雪边梅事动，吟思正迷群。
诸生有作红叶诗者爱其末句戏为补之
李东阳（明代）

碧树凋馀老更红，强将颜色慰飘蓬。浓霜未著愁先醉，返照初回望欲空。

唐苑情多何足问，吴江句好更谁工。晚来蚁穴无归路，应恨萧萧匝地风。
奉酬杨侍郎丈因送八叔拾遗戏赠诏追南来诸宾二首
柳宗元（唐代）

贞一来时送彩笺，一行归雁慰惊弦。

翰林寂寞谁为主，鸣凤应惊早上天。

一生判却归休，谓著南冠到头。

冶长虽解缧绁，无由得见东周。
东阳观酴醾
陆游（宋代）

福州正月把离杯，已见酴醾压架开。
吴地春寒花渐晚，北归一路摘香来。
欲游五峰不果往小诗寄莹老
陆游（宋代）

东来恨不见汤休，千首清诗傥许求。
要与茶山灯下读，莫令侍者作蝇头。
洋河道中写怀
孙廷璋（清代）

畅好清秋碧玉卮，苏台十日醉杨枝。却抛银甲弹筝夜，来逐黄皮缚裤儿。

江上鱼龙愁战伐，山中猿鹤怨奔驰。封侯第一归来早，莫到韦娘宛转时。
送何子温移亳州三首 其二
陈师道（宋代）

青衿曾诵赋，皓首始登门。意得宁论晚，心交不待言。

向来期北上，可复改南辕。画地数佳政，丛谈何处村。
次韵虞万州沧江海棠
魏了翁（宋代）

维摩老子菌生庵，门外沧江绿正涵。
夜雨村村拆花柳，春风日日长桑蚕。
晚妆才记海棠睡，朝色俄看禁药酣。
造化新功镇如此，抚诗往往发余惭。
四景
释慧空（宋代）

沙寒雪后天，凫雁将俦侣。
独怪蓑笠翁，维舟一归去。
送梵才大师归天台
张友道（宋代）

久陪译馆清流集，吟苦霜添两颔髭。
厌驻王成思旧隐，年来却赴白云期。
王梅溪题玉枕峰二绝 其一
张侃（宋代）

静处翻千偈，忙中认一身。忽看枕峰句，便作是非人。
虞美人 其一 咏菊
吕胜已（宋代）

疏风摆撼芙蓉沼。垄上梅英小。谁家姊妹去寻芳。粉面云鬟参杂、汉宫妆。

邯郸奏罢宫中乐。邂逅同杯酌。老来花酒制颓龄。为爱嫣然娇靥、斗盈盈。
赠王司法
释德洪（宋代）

轻帆已有渡江期，高会清游惜此时。水阁飏烟晴试茗，雪窗剪烛夜论诗。

冲寒远雁来横浦，弄色新梅半糁枝。林下自知无一事，亦应风月动关思。
初到东平得雨
刘敞（宋代）

少服逢掖衣，又为梁甫吟。谬膺东藩守，似慰畸人心。

宣布祗上恩，浚明肃官箴。治醇俗易美，事半功反深。

嘉雨苏旱苗，庆云结重阴。天将假民乐，我以开烦襟。

钜野会百川，东山凌众岑。庶几缓吾带，一一穷登临。
代先书寄庐郡朱龙图
郭祥正（宋代）

杨花塞路春无声，鸣鸠唤妇留春晴。扬鞭朝发浚遒县，卷帘暮宿金斗城。

城中主人汉贾谊，妙年射策都群英。峨冠独立御史府，冰霜凛凛清朝廷。

忽乘白云渡银海，十年望阙心常倾。只今淮西课异等，沉沉玉帐闲府兵。

神机照物辨毫发，提刀四顾新发硎。行闻召节返西掖，至尊开阁思谈经。

岂容燕寝自颐养，画戟森卫清香凝。陈公虽解豫章榻，白头重愧非徐生。

飘零渔艇荷蓑笠，揣摩旧学荒柴荆。愿公一吐太和气，朽株岩下逢春荣。
恭读理斋常太翁先生爱吟草殉节录赋赠 其四
段瑄（清代）

忠魂今尚在，漫道死无传。浩气冲巴月，丹心映蜀天。

名犹惊众畔，义岂愧前贤。紫诰当年至，簪缨锡冑绵。
静照庵
沈辽（宋代）

扰扰百年何可为，正应静处得忘机。心猿不动无馀境，照见人间是与非。
看新婚
郑世翼（唐代）

初笄梦桃李，新妆应摽梅。疑逐朝云去，翻随暮雨来。

杂佩含风响，丛花隔扇开。姮娥对此夕，何用久裴回。
蝶恋花
冯幵（清代）

容易华筵歌管歇。软语温黁，无那情亲切。酒尽香消寒又彻。

他时总悔轻轻别。

恼乱回肠成百结。鶗鴂声声，孤负芳菲节。满地落花无可说。

凭阑独看花梢月。
壬戌春日阅邸报有感二首 其一
黄居中（明代）

征兵索赋罢何时，西蜀东韩事可危。戈戟舌端谋国少，军麾纸上出关迟。

天威未取鲸鲵僇，庙算犹同燕雀嬉。战守茫茫纷聚讼，狐臣纬恤泪空垂。
九成宫
杜甫（唐代）

苍山入百里，崖断如杵臼。
曾宫凭风回，岌嶪土囊口。
立神扶栋梁，凿翠开户牖。
其阳产灵芝，其阴宿牛斗。
纷披长松倒，揭蘖怪石走。
哀猿啼一声，客泪迸林薮。
荒哉隋家帝，制此今颓朽。
向使国不亡，焉为巨唐有。
虽无新增修，尚置官居守。
巡非瑶水远，迹是雕墙后。
我行属时危，仰望嗟叹久。
天王狩太白，驻马更搔首。
忆江南 其四
胡延（清代）

成都好，春月碧鸡坊。翠箔笼灯歌管歇，武担石镜贴云凉。

花落百家塘。
挽范节干二首
陈著（宋代）

君墓我其铭，谁知不尽情。
半生萍梗过，晚岁柏松盟。
辇下清相谂，兵閒老共惊。
芙蓉堂在否，回首泪纵横。
雨中鹤唳
薛季宣（宋代）

阴霭结愁思，秋霖政霪澍。何天唳鸣鹤，嘹喨乌云路。

九皋声甚远，底处披冥雾。定知君子化，不作乘轩污。

介虮六王师，栉沐方暴露。刍挽苦不继，曷保金汤固。

涂泥困沦没，无计开樊笯。伤古听华亭，吾心向谁布。
六合县相僧
赵鼎（宋代）

门外江南道，潇然谁与同。禅心达生死，道眼识穷通。

聊为机缘起，悬知色相空。有人真勇退，不到急流中。
独石道中遇雪
叶元玉（明代）

历遍穷边万仞山，南人底耐北风寒。雪花似与人相识，故故飞来扑马鞍。
送朱庆馀越州归觐
姚合（唐代）

乡书落姓名，太守拜亲荣。访我波涛郡，还家雾雨城。

海山窗外近，镜水世间清。何计随君去，邻墙过此生。
庭树
宋庠（宋代）

岩曲孤根为底来，婆娑生意画云开。
霜繁露重樛枝落，借问于今材不材。
和夜登有美堂
蔡襄（宋代）

忽闻乘月上层台，正值江湖夜色开。
云屋万重灯火合，雪山千色海潮来，
静游虽有诗情得，独笑应无俗语陪。
纵使羁怀多感慨，若逢清致少徘徊。
更漏子（雪中韩叔夏席上）
向子諲（宋代）

小窗前，疏影下。鸾镜弄妆初罢。梅似雪，雪如人。都无一点尘。

暮梅寒，人响绝。更着朦胧微月。山似玉，玉如君。相看一笑温。
送杨康功守苏
秦观（宋代）

公於万事轻，独嗜山水重。
寓直西掖垣，沧洲长入梦。
广陵一都会，厨酒万斯瓮。
每叹阙登临，持此将焉用。
比持苏台节，论郁缙绅共。
翻云美泉石，汔可小嬉弄。
匆匆治行李，草草别宾从。
乃知仁智心，所乐异庸众。
梅花发春端，百卉日兴动。
公等行复反，台阁俟鸾凤。
蓬瀛台二首
张耒（宋代）

苍烟乔木古台荒，下见蓬瀛六月凉。
过雨谁知非峡女，好风应是为襄王。
欢来未放流年老，事去却寻陈迹伤。
飘泊南游未能返，兴来回首独凄凉。
草书
钟芳（明代）

草书若图画，远景与意会。象归方寸间，妙在丹青外。
晚泊小孤山作
贺铸（宋代）

江势东南陡折回，两山屹立地维开。
颠风裂石轰雷下，骇浪澎维卷雪来。
扪虱王孙初睥睨，饱鱼乌鬼但毰毸。
物情岂识忘形乐，啸倚樯干独快哉。
坐中赠朱尉庆长
王之望（宋代）

君尉襄阳日，吾方首善游。
素交微半面，青顾乃双眸。
有喜一樽共，相期三径幽。
溪山许分老，为我缮菟裘。
宿金石山
吴与弼（明代）

间宿仙家陟翠微，石坛旷望本无期。轻烟杂树新晴后，近水遥山薄暮时。

兴逐高歌春脉脉，心悬往事意迟迟。素怀欲共何人写，独咏东风月满衣。
铜螭署
马之纯（宋代）

洛阳当日铸铜螭，徒得形模怪且奇。
玉刺口中藏不见，虫居腹且出无时。
移来建业尚如此，徒在江陵无复兹。
此说流传真诞妄，便当不信不须疑。
杂感十首以野旷沙岸净天高秋月明为韵
陆游（宋代）

斗杓运四序，寒暑忽已换。
人生知几何，去日难把玩。
凭高望烟海，青山忽中断。
秋风肺病苏，为子巾一岸。
偈颂一一二首 其四十二
释清远（宋代）

五色灯光眚所成，但除其眚莫除尘。若言本眼何曾眚，乃是临河渴死人。
瑞岩
刘克庄（宋代）

金碧千间尽，惟庵免劫灰。
佛归何国去，僧自别峰来。
巨石神鞭至，悬崖帝凿开。
幽寻情未已，木杪夕阳催。
黄鲁直有食甘念慈母衣绽怀孟光之句用为韵作五作以寄旅怀 其一
程俱（宋代）

据梧不必席，裹趼不必舄。饥来太仓陈，饱胜列鼎食。

愿言伏嵁岩，保此稼穑甘。正使能已百，宁当笼暮三。
送和斜川诗二首
王铚（宋代）

采药游名山，恐是韩伯休。
款段下泽车，久师马少游。
两公学真下，异世今同流。
遇害能鸣雁，多猜不下鸥。
何如脱羁馽，寻壑与经丘。
人生亦误计，独醒无匹俦。
天地本虚静，万物自应酬。
阴阳驱意气，定能相胜否。
况复漆室女，浪为鲁国忧。
真妄两非是，湛然一无求。
水仙二首 其一
杜大中（明代）

玉貌盈盈翠带轻，凌波微𡵯不生尘。风流谁是陈思客，想像当年洛水人。
寄送廷尉孙公渡襄北上时郧镇自公疏开督府申军令不佞沗继武云 其一
王世贞（明代）

一疏明光有大邦，雄开幕府拥旌幢。前茅曙色通秦岭，后吹春声叠汉江。

萧相规成元画一，羊公名在雅无双。欲知铃阁留题处，时复芸香透琐窗。
寄题西江罗隐君本心斋
成廷圭（元代）

江海翩然勇赋归，只从静里见天机。一经断送休休了，万事消磨念念非。

隐几不知流水动，闭门常见白云飞。若为同结斋中友，老向苍山采蕨薇。
滦水秋风词三首 其一
柳贯（元代）

朔方窦宪留屯处，上郡蒙恬统治年。今日随龙看云气，八荒同宇正熙然。
杂诗二十七首 其十二
曹勋（宋代）

清暑堂深日景迟，愧头书策梦回时。小栏闲倚薰风晚，一点红榴绿万枝。
西山脩竹已为军兵所伐
蓝仁（明代）

朝来伐竹已千竿，始觉籓篱宇宙宽。照室丹光林外见，隔溪山色座中看。

春秋岂信栽培易，风雨那愁出入难。凤鸟不来龙已去，空山谁与报平安。
峡桥
喻良能（宋代）

百尺危桥跨彩虹，快输白浪入晴空。
眼惊巫峡江山近，身在苏仙诗句中。
和黄醇甫将行赴范侍郎海棠夜宴八韵
项安世（宋代）

花阄酒令不须控，但对此花须醉酣。
花头露重春的的，花树云暗天昙昙。
美人醉后欲无力，小妇困来微带惭。
蜀王宫畔客当去，召伯堂前人罢参。
离歌未动酒如海，花径渐昏云作龛。
急呼千炬夜光起，缓引百柂春波涵。
照花莫睡共花饮，泥客作诗停客骖。
诗成酒尽花亦落，客子一去天西南。
送薛十水部通判并州
梅尧臣（宋代）

并州自古近胡地，牛酒常行十万兵。
少尹曾为五府辟，将军况有旧家声。
桑麻故已知风俗，丘冢何须访姓名。
闻说至今犹好马，试求安稳众中行。
满江红·东里先生
吕本中（宋代）

东里先生，家何在、山阴溪曲。对一川平野，数间茅屋。昨夜冈头一雨过，门前流水清如玉。抱小桥、回合柳参天，摇一绿。疏篱下，丛丛菊。虚檐外，萧萧竹。叹古今得失，是非荣辱。须信人生归去好，世间万事何时足。问此春、春酝酒何如，今朝熟。
绝句
林敏功（宋代）

君心恨不走天涯，不比衰翁只恋家。最是横塘黄叶路，今年无伴折梅花。
滹沱河二首
文天祥（宋代）

风沙睢水终亡楚，草木公山竟蹙秦。
始信滹沱冰合事，世间兴废不由人。
御风行送武夷道人谢叠重
陈杰（宋代）

武夷重中有伏龙，鬣卷云雨深重重，
化为白须一老翁。疾雷破重六丁取，
置卫铜环森守虎，云是健将雨下土。
老翁一笑百不能，重中所读皆仟经，
吾亦冷然御风行。洪崖道上逢老友，
手举无何指翁口，翁已辟谷安事酒。
青牛紫气关河咫，大鹏风斯九万里，
回首蓬莱浅清水。
和友人见寄三首 其一
李之仪（宋代）

明月平时敢自因，特高兰玉信吾人。便从缑岭如无愧，更许毗耶约问津。

每见似醺千日酒，不言常备四时春。妙云岂独南游契，又喜钟山近得邻。
再赋
陈与义（宋代）

堂堂李杜坛，谁敢蹑其址。
先生坐坛上，持钺令余子。
由来文字伯，不但表奏伟。
高怀淡无嗜，寓兴或留此。
平生上林手，避谤淹二始。
登临意超然，笔落风雨似。
事异柳司马，辛苦记山水。
乐哉邦无事，那待猛政理。
驾言慰吾民，不愧城门轨。
看山笑邹湛，句外寄深旨。
岩树阅几客，尚余尧时髓。
抚板歌公诗，未暇知余事。
御书月朗风清楼扁
林大春（明代）

宸藻章云汉，星楼接太虚。千秋馀鸟迹，八体备麟书。

赏踰金笥重，恩同玉历初。虞薰时自至，汉璧夜长舒。

清袭兰宫外，光承桂殿馀。宁知丹凤使，重表卧龙居。
煮药
姚燮（清代）

密灶无烟榾柮轻，帘眉月白夜方晴。例援枢素参中候，法准铅丹验小成。

腻得春田膏露气，静闻天水濯云声。凭伊羽客清如鹤，煖酒芝坛弄玉笙。
水龙吟 傅渊道宅上赏紫牡丹
张翥（元代）

紫云何处飞来，仙家别有藏春洞。刻缯纹皱，镂檀色腻，薰脐香重。谷雨初晴，榆烟新换，楝风微动。是花姑养就，韩仙染出，还分与，人间种。好与密笼绣幄，护玉环、三生妖梦。只愁今夜，绿丛月老，珠房露冻。便唤秋娘，重浇卯酒，缓歌低送。倩红鸾与约，韵华且住，作尊前供。
真西山帅长沙祷雨
戴复古（宋代）

太守持斋戒，精诚动九天。
骄阳变霖雨，凶岁转丰年。
信是经纶手，行司造化权。
唐时相房杜，斗米直三钱。
再和二首
刘克庄（宋代）

借屋城中又一春，桃符万口说清新。
向来曾上庆历颂，老去甘为元祐人。
健论真堪惊谄子，固穷不肯媚钱神。
吾评此士西塘比，后进纷纷谩效颦。
送舍弟正臣赴都
梅尧臣（宋代）

吴儿能刺舟，其驶剧飞鸟。
行行固莫留，望进前山小。
家贫吾不忧，身计尔自了。
何当还里门，拜庆期秋杪。
夜坐有怀寄故人
刘因（元代）

几叶疏桐万斛秋，四山清露一窗幽。高情千古谢安石，壮志平生马少游。

有错真成六州铁，欲还空说大刀头。悠悠且付天公在，未必苍生待尔忧。
金刚随机无尽颂·非说所说分第二十一
释印肃（宋代）

真闻信不猜，无去亦无来。
声闻无见解，人天几万回。
咏怀三首 其一
郑思肖（宋代）

读书陋巷中，愚直与时忤。一鹤仰天鸣，志不在尘土。

有怀诸葛公，默然不发语。后世无斯人，清风激千古。
风蝶令 古香书屋
萧恒贞（清代）

竹护深深屋，花围短短窗。牙签插架尽琳琅。留得平生手勘、旧铅黄。

试墨螺丸腻，听诗鹤梦凉。支琴宜傍读书床。散帙银鱼犹发、古时香。
送孙九畹备兵保宁
丁澎（清代）

万里炎方尚枕戈，旌车八月下牂牁。猿声苦雾城边急，虎迹荒原战后多。

僰道生徭能汉语，羌西诸将半渝歌。休言割据蚕丛远，滟滪秋高起白波。
早发邺北经古城
聂夷中（唐代）

微月东南明，双牛耕古城。但耕古城地，不知古城名。

当昔置此城，岂料今日耕。蔓草已离披，狐兔何纵横。

秋云零落散，秋风萧条生。对古良可叹，念今转伤情。

古人已冥冥，今人又营营。不知马蹄下，谁家旧台亭。
挽王房州伯洪
林表民（宋代）

崇牙出镇古边头，名与龚黄地一流。
方见勒碑歌善政，忽惊罢一哭仁侯。
燕飞古巷人千里，梅落寒溪月一楼。
前事已非那可问，晚云零落绿山稠。
墨梅
家铉翁（宋代）

冰崖孤芳，雪林早春。
伴我读易，见天地心。
广教不厌亭
释居简（宋代）

眼挂层峦醉益青，旋疑身是出山云。一泉一石忘情地，都作鸿沟与俗分。
春日偶成
荣光世（清代）

昏昏终日梦入泥，瞥见雕梁燕双栖。九十韶光何处是，桃花无语夕阳西。
溪上
释绍嵩（宋代）

弄水春溪上，溪寒晚日红。
舟行明鉴裹，鸟度醉吟中。
远岫千重耸，轻艘万派通。
桃源在何处，笑语隔幽丛。
秋意自适
曾丰（宋代）

燕方为去计，鸿已报来期。
老火晨相谢，新凉夜见私。
耽书灯可眼，渴睡簟宜肌。
好处分明是，橙黄橘绿时。
蒙若拙宠次陈敏彦
葛胜仲（宋代）

彤墀日觐赤霜袍，何苦怀归问大刀。吴坂未逢惊騕袅，丰城行见拭豪曹。

庙堂仄席方求助，筦库飞刍莫讳劳。即向词垣摛外翰，当年仙桂几枝高。
栅口致喜亭咏怀 其一
刘宗（宋代）

经年多病少逢迎，投老归来称野情。闭户且教防俗客，拥书终自笑浮生。

怪人鸿雁呼群起，浴水鵁鶄傍母轻。几点疏萤独来往，鬓丝禅榻落花声。
和王晦叔寄德莹弟韵 其二
朱熹（宋代）

试上闽山望楚天，雁飞欲断势还连。凭将袖里数行字，与问云间双髻仙。

我访旧游终有日，君归故里定何年。祇今心事同千里，静对箪瓢独喟然。
湘中纪行十首。横龙渡
刘长卿（唐代）

空传古岸下，曾见蛟龙去。秋水晚沈沈，犹疑在深处。

乱声沙上石，倒影云中树。独见一扁舟，樵人往来渡。
赠定上人
赵汝鐩（宋代）

谈禅皆是病，参请不须忙。
且看诸尊宿，相传甚药方。
偈颂二十五首
释普岩（宋代）

洞门无钥，剑阁崔嵬。
风露高寒，且非人世。
是则是，天上人间知几几。
者僧一问不将来，黄蘖通身是泥水。
次东坡月夜理发
李纲（宋代）

月明星稀乌鹊翻，先生夜起临幽轩。呼童具栉不停手，一气溯流天地根。

自经忧患发如葆，欲论此心无与言。不如缄默度馀日，怅望吴越空销魂。
汉延平熨斗歌为认庵作
杨炳春（清代）

延平始终无一年，当时邓后专威权。铜斗有柄载年号，睹此款识加爱怜。

斗体纯作瓜皮绿，古色烂斑眩双目。已撞玉斗当雁行，欲补金瓯反蛇足。

吁嗟！此斗虽缺非寻常，元年二字书煌煌。殇帝赖尔寿命长。

断碑折剑何足拟，好配汉家传国玺。
重赠星翁陈跛子
艾性夫（元代）

拄拐蹒跚鬓雪明，向来小范亦分羹。
十年不见疑先死，一旦相逢似再生。
尽乱亦收诗卷上，长贫犹挟命书行。
试言何物妖星照，是处青山白骨横。
从苏公登後楼
陈师道（宋代）

倏作三年别，才堪一解颜。
楼孤带清洛，林缺见巴山。
五月池无水，千年鹤自还。
白鸥没浩荡，爱惜鬓毛斑。
公济惠山蔬四种并以佳篇来贶因次其韵 蕨
朱熹（宋代）

西山采蕨人，蓬首尚倾国。怀哉远莫致，引脰气已塞。

倾筐忽堕前，此意岂易得。良遇不可迟，枯筇有馀力。
冬至
林光朝（宋代）

横枝冻雀昨夜死，水底黏鱼吹不起。
小伶切玉孤凤愁，九寸之管传生意。
舞雩山下逢丈人，植杖无语空逡巡。
再拜丈人欲识桑麻生长力，鬼蝶翻覆梅花春。
我於万物亦一物，何时春风到肌骨。
空山铁镝年月深，一语不破天地心。
中夜投宿修觉寺
陆游（宋代）

陆走崔嵬水下泷，客中更复客它邦。
晚离方井云藏市，夜渡新津火照江。
人语纷纷投野寺，床敷草草寄僧窗。
五更风雨妨归梦，卧看残灯吐半缸。
閒兴
姜特立（宋代）

天气正清和，人清物意嘉。
绿树荫屋角，微风起檐牙。
挟书仲舒园，种菊渊明家。
逍遥无一事，远志凌青霞。
当弩渝新福歌一首
黄省曾（明代）

光华舜日，烂熳尧云。照帝紫极，覆帝彤庭。左之礼造，右之乐兴。

神武龙飞，海内康宁。
拟青青河畔草
鲍令晖（南北朝）

褭褭临窗竹。
蔼蔼垂门桐。
灼灼青轩女。
泠泠高台中。
明志逸秋霜。
玉颜艳春红。
人生谁不别。
恨君早从戎。
鸣弦惭夜月。
绀黛羞春风。
久不饮酒春日得家问喜甚与宗之对酌调马驿中速饮数觥径醉醉中和东坡醉题四首 其一
李纲（宋代）

海峤无佳酿，经时不入唇。巨觥今一醉，远问到初春。

偶脱长鲸口，来寻仲子邻。醉中轻万里，始信浊醪神。
遣兴
孙应时（宋代）

乾坤纳纳几邮亭，一舸飘然水上萍。
短发判随秋草白，双眸刚上好山青。
新诗满轴频舒卷，薄酒盈樽自醉醒。
世上功名亦何事，谁能愁损叹漂零。
偈颂一百四十二首 其十六
释广闻（宋代）

说法不应机，总是非时语。长至令辰，天清地宁。
赠鸥沙
俞晖（明代）

兹邑少山水，江沙入孟河。君家何处所，鸥鸟傍人多。

适性从予好，忘机奈尔何。因君发遐想，尘海久蹉跎。
古意 其二
岳礼（清代）

墙内李花门内桃，春风吹动竞妖娆。谁知月下江妃树，别殿无人慰寂寥。
自咏
王禹称（宋代）

华发不称老，高堂为有亲。宁同贾生恨，自比老莱身。

官散且无过，俸微犹助贫。谁能学屈蠖，拳局苦求神。
挽赵秋晓
翟佐（宋代）

当年汗漫期，蟾窟折危枝。
四海习凿齿，三生杜牧之。
凄其一声笛，已矣八哀诗。
忍看亭前柳，青青似旧时。
柳梢青（壬子莆阳壶山阁）
赵师侠（宋代）

暑怀烦郁。危栏徙倚，凝情独立。榕叶连阴，横冈接秀，壶峰凝碧。

海山云树微茫，更无数、归帆暮集。却忆潇湘，孤村烟渚，晚风斜日。
登山望海四首 其三
张耒（宋代）

西望扬州何处，云中双塔巑岏。山外云涛断日，夕阳应近长安。
赠狄涣
廖融（唐代）

高卧白云乡，崖泉对阁凉。
守贫无属道，多病数求方。
耕犊惊雷毙，寒芜入圃荒。
如何帝未梦，吟苦顶铺霜。
挽姚君二首
吴芾（宋代）

晚得田园趣，平居乐有余。
好贤闻善道，奉佛契真如。
往事歌谣在，浮生梦纪虚。
我惭居垩室，无路挽灵车。
偈颂五十一首
释道冲（宋代）

凡所有相，皆是虚妄。
怀州牛吃禾，益州马腹胀。
若见诸相非相，即见如来。
一切难舍，无过己财。
松泉清响赠善琴无幻上人
陈煇（清代）

上人了真如，孤琴寄遐想。开轩对松泉，宴坐犹偃仰。

有时閒拂对，落叶共清响。寒声入霜指，秋啸动林莽。

余尝爱鸣弹，愧乏知音赏。一曲殊未终，东林月初上。
寄昌化治平和尚
释云岫（宋代）

老来长忆唐昌寺，剃发染衣情未磨。
万叠山高又涧急，仲宣楼上月明多。
赠庐山神徐君诗
吴猛（魏晋）

仰瞩列仙馆，俯察王神宅。旷载畅幽怀，倾盖付三益。
洞庭风雨二首
李群玉（唐代）

面南一片黑，俄起北风颠。浪泼巴陵树，雷烧鹿角田。

鱼龙方簸荡，云雨正喧阗。想赭君山日，秦皇怒赫然。

巨浸吞湘澧，西风忽怒号。水将天共黑，云与浪争高。

羽化思乘鲤，山漂欲抃鳌。阳乌犹曝翅，真恐湿蟠桃。
送李秀才归江南（一作送孙革及第归江南）
韩翃（唐代）

过淮芳草歇，千里又东归。野水吴山出，家林越鸟飞。

荷香随去棹，梅雨点行衣。无数沧江客，如君达者稀。
赠杜郎中
陈允平（宋代）

草堂人远只存诗，几席临风入咏思。
文印幸传同谷谱，祖灯犹照曲江碑。
濡毫省闼春霖足，立马君门夜漏迟。
憔悴江南老词客，柳边曾挹汉威仪。
甲申岁作
杨冠卿（宋代）

急雨来排难，余蒸顿解严，
时蜩鸣露柳，客燕度风帘。
屈指秋无几，安心气自恬。
夜凉都不寐，落月莹虚檐。
宣老示寂有怀
吴则礼（宋代）

暮年流落偶相亲，握臂难忘一语真。
茗碗斋盂成昨梦，蒲图禅板记前身。
尘埃云纳翛翛敝，岁月霜毛种种新。
游戏诸天无复返，自嗟青眼更何人。
夏夜用人韵
郑刚中（宋代）

散员居事外，罪籍比刑馀。
敢歉山樊热，惟惊岁月除。
城楼传漏远，河汉晓星疏。
兀坐穷清景，明朝晓看书。
立春后连雨
强至（宋代）

东风自动故园枝，未见终期不雨时。
遮莫年光浮水嫩，定应春色上花迟。
山川惨淡随人意，车马艰难误客期。
万瓦烟青犹足慰，始知井屋有晨炊。
登宝林佛阁次韵
黄庚（元代）

曳杖陟高阁，登临思渺然。
闲身空岁月，老眼几山川。
落照明秋浦，飞帆湿暮烟。
倚阁怅今昔，余恨付吟篇。
曾游
戴叔伦（唐代）

泊舟古城下，高阁快登眺。大江会彭蠡，群峰豁玄峤。

清影涵空明，黛色凝远照。碑留太史书，词刻长公调。

绝粒感楚囚，丹衷犹照耀。怀哉不可招，凭阑一悲啸。
题辛庸之所藏子昂画渊明漉酒图并书归去来辞
黄镇成（元代）

先生归来三径荒，宅边五柳森成行。野田流水春欲莫，种秫未斸南山阳。

苗稀草盛收已薄，毕岁未可供壶觞。前年彭泽才一稔，已具盏勺开糟床。

乡里小儿不解事，使我掉臂归柴桑。偶然得米酿为酒，篱下又报秋花黄。

呼童染指验熟否，瓮面盎盎浮云浆。秪将头上葛巾漉，下注瓦缶流泉香。

科头席地竟一醉，白日啸傲登羲皇。元嘉甲子不足数，陶然醉境真吾乡。

栗里先生百世士，吴兴学士遥相望。画图入妙书更美，翰墨一代传文章。

辛君得之能宝藏，我亦长歌歌慨慷。
和汪正夫梅 其九
郑獬（宋代）

探花最费庾郎才，欲把雕盘折取来。不奈雪花苦相误，梢头无处认真梅。
卢骏元宪使寄示会稽竞秀阁识舟亭二诗为各
刘一止（宋代）

葱笼秀拥秦山落，尽日春风吹岭脚。朝来领略到窗几，谁遣虚空出阿阁。

南台御史去天近，身与孤云生两角。胸中摸索千丈弦，更恐并吞有衡霍。
昌龄四月十九日得男请名于予命之曰迟
王十朋（宋代）

端似中山梦得诗，海中仙果子生迟。况当首夏清和后，更遇千秋启建时。

祝尔愿同彭祖寿，命名聊效小苏儿。吾家种德已数世，庭户合生兰与芝。
九日湖上登高寄前人二首 其二
赵抃（宋代）

舣棹湖亭又访山，寺楼登赏十三间。更寻半隐先生迹，一拥朱轮未得还。
杜子贞远访自言山居之胜以二诗送之
孙应时（宋代）

喜说山居胜，兰亭一盼中。
松楸今十世，竹帛故三公。
念德心何极，幽栖道未穷。
吾归访岩壑，鸡黍更谁同。
车钱峰
李纲（宋代）

尘缘洗尽便神仙，泉石幽奇即洞天。我欲云崖结茅屋，侍从天姥借车钱。
戊午元日读书至夜分有感
陆游（宋代）

七十年来又四年，雨声灯影故依然。
未收浮世风沤梦，尚了前依蠹简缘。
老学辛勤那有补，旧闻零落恐无传。
先师钵袋终当付，叹息谁能共著鞭？
蝶恋花（客有燕语莺啼人乍远之句，用为首句）
辛弃疾（宋代）

燕语莺啼人乍远。却恨西园，依旧莺和燕。笑语十分愁一半。翠园特地春光暖。

只道书来无过雁。不道柔肠，近日无肠断。柄玉莫摇湘泪点。怕君唤作秋风扇。
赵湖州东园杂咏和人韵·一勺
陈文蔚（宋代）

吞梦胸襟纳九江，等闲领客醉壶觞。
爱将万事寻源委，锄倒云间得秘藏。
哭正节徐先生
谢翱（宋代）

凄凉携子女，冠佩赴重阴。塌井千年事，青天此夜深。

哀辞山石刻，恤典海舟沈。里族南薰梦，东都直至今。
谒昭明祠
周紫芝（宋代）

历年有攸归，脩短良亦异。天乎不祚梁，斯人乃即世。

于皇元良资，盛德真岂弟。高文贯百家，妙学穷六艺。

悠悠悲徂年，凛凛尚生气。伟哉千载人，享此百世祀。

金朱焕灵宫，奔走恭祀事。遐瞻俨森寒，神雨倏复至。

伛偻奠椒浆，悲风肃兰佩。想像折芳馨，兹焉独长喟。
浣花草堂
何家琪（清代）

草堂岁月犹开宝，万里旌旗落眼前。何用丈夫身许国，祇凭野老哭回天。

死生亲见收京日，今古同悲《出塞》篇。满地江湖问归路，百花潭水梦无边。
小孤山
张斛（金朝）

天围秋涨阔，山背夕阳孤。岸树晴犹湿，汀烟近却无。
还扬州许书记家集
王禹偁（宋代）

君不见近代诗家流，胡为蹇滞多穷愁。
孟郊憔悴死逆旅，浪仙斥逐长江头。
张生漂泊冬瓜堰，徒云轻薄万户侯。
浩然无成鹿门去，李洞恸哭昭陵休。
生无风教兴王化，死无勋爵贻孙谋。
可怜诗道日已替，风骚委地何人收。
高阳许公精六义，独向圣朝生後嗣。
因将先集进九重，高步金台曳珠履。
祖德光辉圣主知，府尹贤明丞相子。
广陵郡大古九州，记室官清外三字。
遂令天下学诗人，徒羡君家穷四始。
我来迎侍游江都，玳筵往往陪欢娱。
遂求家集恣吟讽，海波乾处堆珊瑚。
因思贾孟收家一何苦，诗鬼嗷嗷馁无主。
子孙沦没谁及君，闲倚红莲倾渌醑。
草檄余闲好赋诗，莫放风情忝尔祖。
行住坐卧三十二颂
释印肃（宋代）

闻道真空不著言，信心清净在拳拳。
只将此性光明遍，语默行藏岂离禅。
春日闻雁
黄潆之（清代）

才见南飞又北飞，征途万里影依依。斜阳满地人何处，芳草连天汝独归。

杨柳春风声下上，梧桐秋雨梦依稀。雪泥旧事浑如昨，回首前尘迹已非。
游虎邱山
梁本（明代）

胜日寻芳到虎邱，踏春艳冶赛风流。金貂侠客悲遗迹，翠袖游人簇绣毬。

芳草萋萋歌舞地，长江浩浩帝王州。兴亡今昔何须问，且向樽前数刻留。
初夏闲居
陆游（宋代）

啜茗清风两腋生，西斋雅具惬幽情。
熏衣过後篝炉冷，展卷终时嬾架横。
巢燕何曾择贫富，鸣鸠元不为阴晴。
但能与物俱无著，小草新诗取次成。
次韵岩起绿萼梅
李弥逊（宋代）

平生始识真梅，不数朱唇皓齿。
小立寒梢注目，幽香已着人衣。
六合道中
刘过（宋代）

十年曾记此来游，有策中原一战收。
蒲柳易凋嫌势去，金汤无战卒和休。
非风仿佛鸣刁斗，缺月参差照敌楼。
庙食封侯何日事，不堪老马又滁州。
南宁太平之间岩石奇绝累日玩之不厌
潘希曾（明代）

两涯回石壁，悦玩竟忘疲。混沌何人凿，玲珑一世奇。

累累鼎象物，隐隐画藏诗。绝顶云昏处，惟应仙鹤知。
捣练子·梅凋粉
黄庭坚（宋代）

梅凋粉，柳摇金。微雨轻风敛陌尘。厚约深盟何处诉，除非重见那人人。
十月初三日追记丙子岁以此日风寻中度平坑岭
舒岳祥（宋代）

岁穷常鲜裕，人老更多悲。
白日无閒客，青山有了时。
乾坤马迹满，风雨鹤巢危。
去岁来坑岭，移家度险巘。
枢密周府君挽词
孙觌（宋代）

少日声名冠两科，弁星争看切云峨。回翔禁路联三组，独步枢庭拥万戈。

饮马直须临瀚海，洗兵端欲挽天河。壮怀落落今休矣，急景骎骎可奈何。

蚁动忽听床下斗，驹跳已向隙中过。泉原一闭成千古，有客哀吟只浩歌。
句
鲍寿孙（宋代）

少日纵游今老矣，残冬话别冬凄然。
山房约会於黄滩别后寄似
何梦桂（宋代）

玉堂佳人佩琼英，月下乍见心眼明。
贞心野雪压不死，幽韵天风吹逾清。
玉龙声高夜漏下，绿衣舞短天鸡鸣。
岁寒一见苦易别，安得白头敦弟兄。
丙申元日五绝
方回（元代）

雪余连雨满城泥，喝道宵行万马蹄。
昨夜隔年书未点，瓶梅灯畔一枝低。
异服
王陶（宋代）

辛有叹被发，赵灵喜胡服。
遂成陆浑戎，终有沙丘辱。
用夷反变陆，亡礼以从俗。
先王仁义术，讵用此求福。
齐桓九合功，不以兵车毂。
仲尼叹微管，几为左衽属。
尔来豪侠儿，往往异装束。
耀武何必然，御戎有前躅。
余敢告司关，异服宜禁肃。
初见白发慨然感怀
司马光（宋代）

万物壮必老，性理之自然。我年垂四十，安得无华颠。

所悲道业寡，汨没无佗贤。深惧岁月颓，宿心空弃捐。

视此足自儆，拔之乃违天。留为鉴中铭，晨夕思乾乾。
郑群赠簟
韩愈（唐代）

蕲州笛竹天下知，郑君所宝尤瑰奇。携来当昼不得卧，

一府传看黄琉璃。体坚色净又藏节，尽眼凝滑无瑕疵。

法曹贫贱众所易，腰腹空大何能为，自从五月困暑湿，

如坐深甑遭蒸炊。手磨袖拂心语口，慢肤多汗真相宜。

日暮归来独惆怅，有卖直欲倾家资。谁谓故人知我意，

卷送八尺含风漪。呼奴扫地铺未了，光彩照耀惊童儿。

青蝇侧翅蚤虱避，肃肃疑有清飙吹。倒身甘寝百疾愈，

却愿天日恒炎曦。明珠青玉不足报，赠子相好无时衰。
杂咏一百首·庄子
刘克庄（宋代）

夸大帝传由，形容跖侮丘。
仅饶聃御寇，共载一虚舟。
致政左司王公挽词三首 其三
孙觌（宋代）

忆昨联飞盖，初筵点后尘。那知炊未熟，已与迹俱陈。

契阔成千古，悲吟待百身。重临更愁绝，感塞鼻中辛。
讲稿公妓饮问政堂有诮予不来者借韵呈司户同
虞俦（宋代）

东家谁念我累然，惭愧何曾十万钱。
病骨那禁三伏热，长眉空负十分妍。
睡凉喜有青奴伴，药瞑频呼赤脚煎。
阁束箪瓢缘少味，非关辟穀要求仙。
柳浦道中
黄诚（清代）

故乡日以远，客路尚漫漫。薄暮村舂急，前溪野烧残。

滩声晴似雨，水气夜生寒。舟子饶风味，春蔬当晚餐。
雨歇
刘子翚（宋代）

雨歇长虹淡欲收，疏疏寒霭暮依楼。
西风满院催摇落，已觉梧桐不耐秋。
玉楼春 赠姜道全
马钰（金朝）

先生饮罢琼浆酒。卧月眠云闲弄斗。依时斡运不交差，这个功弄凭匠手。

满堂金玉无中有。国富民安神气秀。玉楼春色十分奇，不是莺花并缘柳。
句
钱惟演（宋代）

轻飙使车远，明月直庐空。
过石皮岭望太湖
敖巘（清代）

芙蓉天际晓烟收，叶落村墟万树秋。过岭忽开湖水面，隔溪先见马山头。

云藏古寺苍岩静，风撼芦洲碧浪浮。竟日追随趋步好，尘途空悔少年游。
九日求米
滕岑（宋代）

绝粮缺酒两堪悲，宁可无杯不可饥。
谩有黄花供老眼，正无红粒续晨炊。
太官羔酒何须羡，朝士茱萸亦谩思。
聊与重阳添故事，不妨乞米赋新诗。
棕亭
许及之（宋代）

剥棕堪覆宇，代瓦胜诛茅。有酒论奇字，无心赋解嘲。
赠徐谷三绝
滕岑（宋代）

裂去儒冠今几年，颠毛萧索任垂肩。
相逢记得初相识，回首西风一泫然。
满庭芳（吉度）
胡浩然（唐代）

潇酒佳人，风流才子，天然分付成双。兰堂绮席，烛影耀荧煌。数成红罗绣帐，宝妆篆、金鸭焚香。分明是，芙渠浪里，一对浴鸳鸯。

欢娱，当此际，山盟海誓，地久天长。顾五男二女，七子成行。男作公卿将相，女须嫁、君宰侯王。从兹去，荣华富贵，福禄寿无疆。
题友人南游诗后次韵
史台懋（清代）

断云宫树似曾经，怅望天南帝子灵。春水帆悬三楚白，夕阳人入万山青。

劳劳尘世身如叶，草草浮生鬓欲星。岂是不归甘浪迹，东风杜宇太丁宁。
感怀
方岳（宋代）

独擅松风一壑哀，竹门虽设为谁开。
宦情已矣随流去，老色苍然上面来。
已惯山居无历日，不知人世有公台。
天生此手终何用，只解持杯亦快哉。
寄赠宝幢修山主
黄希旦（宋代）

瑶幢真胜概，晦迹一禅翁。语默呈心印，纵横振祖风。

昼闲人事外，夜静月华中。若问春来意，松青百卉红。
苏十三瞻登玉泉寺峰入寺中见赠作
储光羲（唐代）

庆门叠华组，盛列钟英彦。贞信发天姿，文明叶邦选。

为情贵深远，作德齐隐见。别业在春山，怀归出芳甸。

逖听多时友，招邀及浮贱。朝沿霸水穷，暮瞩蓝田遍。

百花照阡陌，万木森乡县。涧净绿萝深，岩暄新鸟转。

依然造华薄，豁尔开灵院。淹留火禁辰，愉乐弦歌宴。

肃肃列樽俎，锵锵引缨弁。天籁激微风，阳光轹奔箭。

以兹小人腹，不胜君子馔。是日既低迷，中宵方眄眩。

枕上思独往，胸中理交战。碧云暗雨来，旧原芳色变。

欢然自此绝，心赏何由见。鸿濛已笑云，列缺仍挥电。

忽与去人远，俄逢归者便。想像玉泉宫，依稀明月殿。

峰峦若登陟，水木以游衍。息心幸自忘，点翰仍留眷。

恨无荆文璧，以答丹青绚。
高山寺晚望
徐照（宋代）

石路近门方不险，刺桐疎处见僧归。
小坡重叠无平屋，四月阴寒尚裌衣。
山到道州高莫比，水分湘口绿相围。
暮云不隔东南望，一片遥兼白鸟飞。
野墅
刘子翚（宋代）

野墅惊秋晚，残年匆匆过。
海潮通井浅，林日到窗多。
酒尽邻翁饷，诗成稚子哦。
人生行乐耳，轩冕奈余何。
抱冲丈海天觅句图 其二
许玉瑑（清代）

空阔俯城阙，窈然思以深。鹓鸾京国梦，猿鹤故山心。

多难居同谷，无聊动越吟。平生师友谊，牙旷托知音。
送抹利花与庆长
杨万里（宋代）

江梅去去木犀晚，萱草石榴刺人眼。抹利独立幽更佳，龙涎避香雪避花。

朝来无热夜凉甚，急遣山童问花信。一枝带雨折来归，走送诗人觅好诗。
醉落魄
张抡（宋代）

秋高气肃。西风又拂盈盈菊。挼金弄玉香芬馥。桃李虽繁，其奈太粗俗。

渊明雅兴谁能续。东篱千古遗高躅。人生所贵无拘束。且采芳英，潋滟泛＿醁。
阅邸报
陈宓（宋代）

虚名空自喜，丛谤亦难逃。
望重瑕来众，官高磬折劳。
应酬书脱腕，思虑雪侵毛。
何似山林士，琴床梦日高。
读汉书
鲍慎由（宋代）

汉公事业比阿衡，纯用诗书致太平。它日何人颂功德，至今嘲笑亦诸生。
四时诗·春
徐瑾（宋代）

风吹细浪低田麦，雨过初分浅水秧。
红树半开桃脸嫩，绿波深映柳丝长。
写墨葡萄
王绂（明代）

香墨浓翻研池汁，眼前零落秋云湿。曾看月上海天高，水冷骊龙抱珠蛰。

何当酿得酒如川，日醉北窗高枕眠。底羡凉州二千石，题诗日寄瀛洲仙。
望湖亭雨中作怀祝鸣皋
胡应麟（明代）

极目危栏外，秋光乱夕舂。雨声千涧集，云气两湖重。

翠压仙坛竹，青舒佛院松。美人烟水畔，何处采芙蓉。
三江鲁府君赞
杨杰（宋代）

三江府君，有德有文。善政及物，阴功惠民。异木连理，双芝共根。

诗助风教，道传子孙。斯人一去莫可见，万里西山空白云。
怀秋崖
方回（元代）

崖仙忆昔手予携，音响如钟气吐蜺。槐国诸公千梦蚁，瓮天馀子一醯鸡。

满浮芳酒春梅动，朗诵新诗夜月低。倏三十年如一瞬，东坡门下愧双溪。
刘越石闻鸡处
宋琬（清代）

衰柳平沙古渡村，传闻此地舞刘琨。鞭惟祖逖能先著，客有卢谌感旧恩。

江左衣冠空北顾，古来天地此中原。鸡声依旧清霜晓，招得并州万里魂。
次韵上元宰胡俊明蒋山勤老唱和古风
李纲（宋代）

竺教流传入中土，以相求之无自可。达磨西来直指心，拟议之间已蹉过。

皮髓谁分深浅机，祖祢翻贻子孙祸。钟山禅老真可人，高唱宗风震江左。

学流云集欲何为，佛祖要须自心作。宰官倥偬牒讼间，偷暇相从还作么。

也知襟抱素相亲，更把篇章迭酬和。词严义密读难晓，字顺文从识皆妥。

应怜孤陋方杜门，亦欲追随良未果。故将佳句寄幽人，此意勤渠滋愧荷。

谈空摩诘无一言，听法文殊非两个。若将情解议真如，明眼人前应看破。

世间万法互低昂，正若旋轮与推磨。随时俯仰乃善谋，就中拙者无过我。

九折羊肠欲着鞭，万里沧溟思纵柁。只今行年四十馀，已觉衰颓多坐卧。

平生作具何所施，尽以付之一弄火。回光返照默自参，妙湛本然无点涴。

公方齿壮志气豪，正可立功同魏颗。胡为亦复味禅那，坐视轩裳如絷锁。

莲社庄严清净池，丈室含容高广座。他时共结香火缘，心期耿耿当非颇。

为余稽首问勤师，如师材德诚磊砢。钓龙罗凤大江滨，法器谁为语无堕。

庭前倘有立雪人，我欲因风致三贺。
赠萧棠仲致政
王迈（宋代）

昔年鼓箧游胶庠，集英同日瞻天光。
金门初开兽环动，瞳瞳晓日升扶桑。
宫帘高卷开御扇，祥风习习飘天香。
殿庭神丽冠剑肃，巍巍玉几临中央。
银袍七日趋龙尾，拜恩稽首心欢康。
晚从银台出广陌，宝鞍快马争腾骧。
团司涓日叙黄甲，义比天伦鸿雁行。
琼苑宴开慈惠浃，宸章宠锡歌明良。
后来相继随宫牒，东西南北遥相望。
萍工风转有时合，邂逅一见难预量。
非才叨窃愆咎积，自顾补报无毫芒。
朝廷宽大不终充，领郡尚得来南漳。
下车问政访耆旧，知公辞荣归故乡。
神武衣冠已久挂，冥鸿羽翮方高翔。
遗贤虽为明时惜，承颜独喜私愿偿。
共惊岁朋何飘忽，相对鬓发俱沧浪。
于言不吝挥玉尘，妙句屡蒙开锦囊。
已欢高风激贪懦，更敦雅契超寻常。
区区感慰岂有极，聊写一二成短章。
芜音不足继真作，读过幸勿留巾箱。
和友人戏赠二首（一作和令狐八戏题）
李商隐（唐代）

东望花楼曾不同，西来双燕信休通。
仙人掌冷三霄露，玉女窗虚五夜风。
翠袖自随回雪转，烛房寻类外庭空。
殷勤莫使清香透，牢合金鱼锁桂丛。

迢递青门有几关，柳梢楼角见南山。
明珠可贯须为佩，白璧堪裁且作环。
子夜休歌团扇掩，新正未破剪刀闲。
猿啼鹤怨终年事，未抵熏炉一夕间。
慈姥竹
李白（唐代）

野竹攒石生，含烟映江岛。
翠色落波深，虚声带寒早。
龙吟曾未听，凤曲吹应好。
不学蒲柳凋，贞心尝自保。
释猜
孙原湘（清代）

休猜青鸟浪传书，久畏仙鞭亵念除。岂料悬弓疑未释，便携团扇计原疏。

星盟那忍抛中道，云气何曾累太虚。一朵琼花天上影，定无人采似芙蕖。
合酱作
曾巩（宋代）

孺人舍我亡，稚子未堪役。
家居拙经营，生理见侵迫。
海盐从私求，厨面自官得。
拣豆连数晨，汲泉候将夕。
调挠遵古书，煎熬需日力。
庶以具藜羹，故将供脍食。
岂有寄径忧，提瓶无所适。
但惭著书非，覆瓿固其职。
晨起
赵蕃（宋代）

人语村村好，鸡声处处闻。
树犹埋宿雨，山未释停云。
俯仰夏已度，屈伸秋又分。
平生灯火念，牢落叹离群。
读东坡诗
吕本中（宋代）

命代风骚第一功，斯文到底为谁雄。太山北斗攀韩愈，琨玉秋霜敌孔融。

不见陆机归洛下，只闻张翰过江东。广陵雅操无人继，六十馀年一梦中。
食晚菘新笋
陈造（宋代）

化儿出奇安此腹，下称智囊不盛肉。
饥雷收声才脱粟，荐以藻芹仍杞菊。
园丁可是监河侯，供我朝昏三亩绿。
即今春菘晚不衰，况复桂笋森可束。
含烟带露不相下，拄腹撑肠未云足。
食单一日得一隽，回首常嗜真舆仆。
殿春日月官上速，日撷芝茎录音纤玉。
风排雨浥犹须下，卧作枯荄起成竹。
司农乐少卿知洪州
杨亿（宋代）

大农搜粟汉名卿，千里江西拥旆旌。
腰下金龟三品绶，手中铜旆八州兵。
属鞬牧伯趋庭见，骑竹儿童塞路迎。
洪井主人今重士，肯教悬榻有尘生。
南乡子·迟日惠风柔
元好问（金朝）

迟日惠风柔。桃李成蹊绿渐稠。把酒尊前逢盛旦，凝眸。十里松把瑞气浮。功业古难侔。宜在凌烟更上头。彩色□闲浮喜气，风流。千岁三公
怀旧歌
刘子翚（宋代）

黄茅生烟暗村落，浩歌无复当时乐。
邻家酒熟逆鼻香，一醉乾时堕冥漠。
寻芳屡过垂玉轩，叉鱼夜上浮清阁。
斗牌击鼓多伎俩，我独旁观惟大噱。
惊烽放座欢难保，幸得身存他勿道。
吾宗潜武卧空棺，衮臣兄弟埋荒草。
当时醉舞向花下，绿鬓朱颜各鲜好。
隙驹风烛尚须臾，数子凋零不待老。
死生细事从渠天，莫学儿女相哀怜。
一窗容膝可终隐，寇盗扰扰今连年。
王师诛锄有漏网，死灰焰焰犹思然。
忧煎过计祗自恼，且但努力耕吾田。
雨霖铃（送客还浙东）
黄裳（宋代）

天南游客。甚而今、却送君南国。薰风万里无限，吟蝉暗续，离情如织。秣马脂车，去即去、多少人惜。为惠爱、烟惨云山，送两城愁作行色。

飞帆过、浙西封城。到秋深、且舣荷花泽。就船买得鲈鳜，新谷破、雪堆香粒。此兴谁同，须记东秦，有客相忆。愿听了、一阕歌声，醉倒拚今日。
书王昭平先生殉难录后
吴焯（清代）

请缨一恸泪潺湲，空有封章惨圣颜。骏马不鸣风瑟瑟，宝刀欲试土斑斑。

已拌绝脰酬亡国，未放游魂恋故山。愁绝春郊寒食节，子规啼血白杨间。
送三藏归西天国
李洞（唐代）

十万里程多少碛，沙中弹舌授降龙。

五天到日应头白，月落长安半夜钟。
梅花集句 其一七六
李龏（金朝）

花落青轩树，山僧带雪期。荒阶罗叠藓，未远剩相思。
翻香令·醉和春恨拍阑干
邬虑（宋代）

醉和春恨拍阑干。宝香半灺倩谁翻。丁宁告、东风道，小楼空，斜谁杏花寒。梦魂无夜不关山。江南千里霎时间。且留得、鸾光在，等归时，双照泪痕乾。
梦觉
舒邦佐（宋代）

梦觉还寻梦，胚胎一想中。
失身邯郸枕，得意大槐宫。
周在蝶何在，蕉空鹿亦空。
自怜心未静，起坐究幡风。
为李炤生诞日作
赖镜（明代）

园林风物转清妍，篱径连朝逗紫烟。君遇佳晨偏傲菊，我生之日亦开莲。

幽香并倚人如玉，醉墨从呼米是颠。未信一枝栖便稳，时来风翮善飞骞。
龙凤洲
陆深（明代）

章江南来龙凤洲，如凤飞舞如龙游。钟毓士女皆名流，中有朱胡成好仇。
示小厮二首 其一
陆游（宋代）

偷闲打睡汝何尤，骂詈榜笞我所羞。但搢一鞭随小蹇，不妨村路共闲游。
新秋喜凉，因寄兵部杨侍郎
白居易（唐代）

外强火未退，中锐金方战。一夕风雨来，炎凉随数变。

徐徐炎景度，稍稍凉飙扇。枕簟忽凄清，巾裳亦轻健。

老夫纳秋候，心体殊安便。睡足一屈伸，搔首摩挲面。

褰帘对池竹，幽寂如僧院。俯观游鱼群，仰数浮云片。

闲忙各有趣，彼此宁相见。昨日闻慕巢，召对延英殿。
證道歌 其三十一
释印肃（宋代）

决定说，表真僧，处处和光勿自能。有时鼻孔撩天笑，个个众生目患盲。
苏明允府君挽词
陈襄（宋代）

礼阁仪新奏，延英席久虚。
自从掩关卧，无复草玄书。
东府先生诔，西山孝子庐。
谁言身后事，文止似相如。
景祐祀社稷三首
佚名（隋代）

五祀之本，百货何极。
道著开闢，惠周动植。
国崇美彀，民资力樯。
奠献惟寅，神灵来格。
句 其二
葛敏修（宋代）

从今益勉为忠义，一噎如何便废餐。
寄三十九兄
许景衡（宋代）

伊昔初分袂，于今几度秋。鹓行惭北阙，雁序忆南洲。

湖海谁招隐，尘沙独倦游。平生一樽酒，好在谢公楼。
颂臣姻兄先生六秩荣庆
宁奎章（清代）

龄周甲箓跻强康，仁寿传来喜杖乡。掌故能通侪伏胜，年华正富轶冯唐。

荣封都护酬庸盛，品重瀛寰姓字香。更幸称觞元夜近，千家灯火烛无疆。
赠林听孙公子
彭崧毓（清代）

绝域归来万里身，麻衣又染瘴边尘。家声久已传忠孝，世味偏能嗜苦辛。

海外尽知苏叔党，洛中争拜范纯仁。围棋我昔惭窥豹，公见门功继炳麟。
又次韵五首
张嵲（宋代）

建溪南去自悠悠，溪上愁思逐水流。
欲寄平安数行字，秋鸿飞不到炎州。
赠浮屠道本二首
王之道（宋代）

暑雨初晴江上村，藕花无数午风温。
梁山正帖淮南岸，到得精蓝日未昏。
安居濒江小蓝留三小诗
李新（宋代）

手举离筵第一杯，咚咚船鼓看忙催。
恰将幽梦归山谷，苦杀篷窗雨唤回。
庚午秋过淮安
大欣（元代）

百感何嗟及，行人过楚州。笛声今夜月，云物向时秋。

古驿依城住，长河傍海流。天王南狩日，曾此驻鸣驺。
风陵渡入潼关
章鋆（清代）

波光荡日耀旌旐，稳泛中流息怒涛。百二关临秦地险，五千仞峙华峰高。

画疆势并丸泥固，共济人思击枻劳。南国烽烟犹未靖，临风眺望首频搔。
一斛珠
晁补之（宋代）

高鸿远骛。溪山一带人烟簇。知君船近渔矶宿。轻素横溪，天淡挂寒玉。
谁家红袖阑干曲。南陵风软波平绿。幽吟无伴芳尊独。清瘦休文，一夜伤单縠。
游元墓因礼三峰禅师塔院
俞南史（清代）

暮春招我友，轻帆远相属。溪尽未即登，舍舟遂遵陆。

憩荫稍迟留，一览契遐瞩。钟声杳霭间，流映春山绿。

径僻步纡回，空香沾草木。绀宇插松颠，花宫掩深曲。

入门器钵严，瞻礼威仪肃。高下随所构，长廊递相续。

水色湛虚明，幽林隐清馥。惜哉创者难，遗影空堂宿。

静念有余思，踌蹰下山麓。
杂兴
顾逢（宋代）

等闲白却少年头，悟得空时总不愁。
毕竟生来何所有，只如水上一浮沤。
上知府大同王太尉
魏野（宋代）

履历三朝五十春，坐棠难见辍元臣。
分茅已是无双将，折桂兼为第一人。
郡邑暂时劳抚恤，华夷尅日望陶钧。
下车未暇求民瘼，先向东郊访隐沦。
送胡季弼入太学
姚勉（宋代）

春秋自有胡氏学，尽束诸家上高阁。
当时小试锦江城，横翼秋风天一鹗。
只今冠带圜桥门，孤罴兀坐空狐群。
近来文气颇卑茶，要使四海宗雄文。
余生志愿游璧水，竟隔蓬莱三万里。
虽然末第偶成名，俗骨自怜凡可鄙。
君今换骨向时中，六馆名流自不同。
宰相状元三舍选，斋前碑字看填红。
寄张舍人
侯运盛（清代）

裘马东来日尚和，停骖小院避笙歌。僧将解制拈槌懒，客为思笙得句多。

书案无花留冷馥，松庭有月浸清波。囊空每忆张公子，燕市迢迢去若何。
宴王绳武玉峰草堂一首
黄省曾（明代）

爱尔金门彦，为家倚玉峰。旷区真特涌，百里此维宗。

在昔传名岫，于今擅美封。气灵园羽异，山秀苑华秾。

作沼通崖液，开堂写嶂容。旭春卿霭积，霞晚紫辉重。

梵塔标池影，仙楼表宅踪。台疑登凤鸟，城似入芙蓉。

卧榻成游具，閒居足眺供。平生泉石兴，于以策云筇。
本禅人烂柴
释智愚（宋代）

祗为到头乾不尽，纵饶见火亦难吹。
年来岁往消磨去，不许春风管带伊。
次韵卫庆阳使君送别这章
曹彦约（宋代）

细读君诗字字新，巧将监鼓入羹莼。
也知世路催行客，更遣工羹劳使臣。
千里身心空晤对，五经怀抱想纷纶。
他年宛水昭亭外，把玩犹能绝点尘。
在合肥幕中有作
彭汝砺（宋代）

幕府开雄盛，朋游望俊髦。双松斗冰雪，一鹗出蓬蒿。

春雨吟花蒂，秋霜擘蟹螯。山川留翰墨，天地入风骚。

感慨惊多变，微生病一号。酒卮馀寂淡，诗笔惠英豪。

忧思生心腑，尘埃上鬓毛。簿书今日困，道路此身劳。

小雨开濡滞，清飙散郁陶。小亭山可见，由此欲登高。
尸位学署岑寂无聊泛泛随流迹近渔父每有闻见辄宣讴咏因名瀛涯渔唱 其五十一
朱仕玠（清代）

霜后馀荷尚贴钱，旧雷长是接新年。阴晴十月浑难定，好似江南梅雨天。
山家即事
陈著（宋代）

小筑山之下，林泉景自成。
閒花随付分，啼鸟本无情。
日暮岭云合，雨余溪水清。
相逢是樵客，堪与话平生。
雨中过王官谷香光林 其二
袁宏道（明代）

为药常烧竹，贪僧每贮粮。观心三点字，叠膝一绳床。

谱石增新样，和香觅旧方。黄柑栽未几，已得五拳长。
萍乡道中遇雨用王伯安韵
杭济（明代）

古渡沙崩出岸痕，长途泥滑水流浑。经秋客路连千里，到处人流聚一村。

乞老馀骸怀未得，看山病眼恨先昏。楚云湘树啼猿处，风雨凄凉合断魂。
吴潘二台官以直言左迁董夕郎亦以荐贤之故相继翩然而去公论惜之三学叩阍来归刘声伯感而赋诗因次其韵 其二
胡仲弓（宋代）

风采才看耸柏台，如何又遣赋归来。晚年造物多颠倒，雷发原来是祸胎。
答僧慧文
释晓荣（宋代）

般若大神珠，分形万亿躯。
尘尘彰妙体，刹刹尽毗庐。
初晴抱琴登马退山对酒望远醉后作
独孤及（唐代）

年长心易感，况为忧患缠。壮图迫世故，行止两茫然。

王旅方伐叛，虎臣皆被坚。鲁人著儒服，甘就南山田。

挈榼上高磴，超遥望平川。沧江大如綖，隐映入远天。

荒服何所有，山花雪中然。寒泉得日景，吐霤鸣湔湔。

举酒劝白云，唱歌慰颓年。微风度竹来，韵我号钟弦。

一弹一引满，耳热知心宣。曲终余亦酣，起舞山水前。

人生几何时，太半百忧煎。今日羁愁破，始知浊酒贤。
秋莺歌
全室宗泐（明代）

千林入秋露气清，林中尚有黄莺声。
似与群蝉争意气，东林飞过西林鸣。
向来春风花满城，柳条拂地如长缨。
绵绵蛮蛮断复续，千人万人侧耳听。
高楼半醉客，阁盏停吹笙。
白马贵公子，挟弹不敢惊。
此时胡为不喜听，奈何节序移人情。
只合深藏缄尔口，亦有妒尔金衣明。
反舌无声良已久，伯劳布谷俱潜形。
秋莺秋莺尔能翩然入幽谷，老翁歌诗送尔便觉心和平。
袭明登仕出示尊公家传
孙觌（宋代）

鼻祖有殊相，耳孙信多贤。阅世已黄壤，传家尚青毡。

妙语今作者，生气犹凛然。便须勒苍珉，揭此宰树边。
叹老
缪九畴（清代）

杨楫入平湖，风波阻中途。在昔曾远游，似为饥所驱。

勉励从兹曾，屡空常晏如。一去三十年，岁月共相疏。

今我不为乐，胡事乃踌躇。顾盼莫谁知，浪莽林野娱。

劲风无荣木，桑竹残朽株。日月掷人去，指景限西隅。

老夫有所爱，时还读我书。日没烛可炳，此语真不虚。
如梦令 陈彦真居昆陵鹤溪之阴，中年以来，
谢应芳（元代）

，余闻而嘉之，故作此以赠满眼青山如画。说甚玉堂金马。头戴鹿皮冠，穿个布袍冬夏。都罢。都罢。心上了无牵挂。
与成父弟自严砻同入城晚宿黄岩
赵蕃（宋代）

昔人重离合，感慨思功名。我今迫贫贱，乃作分袂惊。

徘徊未能别，崎岖复同行。扪萝到黄岩，倚杖日已倾。

摩挲磴道古，开拓窗户明。道人惯看客，拨火治短檠。

村醪偶提携，霜柑亦包并。病来不喜饮，一再泻浊清。

道涂今日劳，林壑他年盟。苏州对床卧，不下五言城。

自经长少公，增重手足情。细听松竹响，疑是风雨鸣。

披衣更起坐，月出山四更。
赠无著
李彭（宋代）

萧萧玉涧翁，韵调实瑰朗。怀人修文去，音尘生逸想。

岂唯招重客，我庐亦时枉。徽轸发妙言，幽园复清旷。

飘忽下岩隈，岁月驶两桨。寒蝉久停号，新禽哢佳响。

去者念履綦，方来惊蕙帐。伊予厌嚣尘，绝壑期自放。

从君割半峰，披云同矫掌。
客燕雨怀
宋无（元代）

蓟门飞雨布袍泥，游子魂锁几梦归。
赋有声华羞独监，泸无气概笑牛衣。
客愁万斛添杯量，春瘦三分减带围。
不似江南烟艇小，柳花如雪荻鱼肥。
次韵义夫同年见寄二首 其二
王庭圭（宋代）

高文落纸自生烟，论著传家继史迁。气压千军横入阵，词倾三峡倒流泉。

赐袍初并龙墀下，走马同过凤阙前。一落江湖坐穷困，顾予何敢望诸贤。
颂古十首
释行巩（宋代）

万德不自有，十身何处藏。
薰风生殿阁，化日正舒长。
谢冯合溪惠黄犊
成鹫（清代）

牵来三岁彪文犊，相约閒云上翠微。水草不妨随分纳，眉毛惟许与僧依。

歌残白石人将老，踏遍红尘客未归。何似空山伴行脚，冷吟终日趁晴晖。
四遐
冯秀莹（清代）

求友五十年，所获仅四遐。雪缘首仙蜕，遗札皆天葩。

鉴物神于音，冥析谁筝琶。老穷浭阳铁，诗胆悬刘叉。

齿莫稚朱青，竹马黄金车。后来状头魔，健羡鸠槃茶。

慧业虽终存，炉火殊未加。同年笑山子，晚遇冠触邪。

隽句与名章，骆驿奔鲜霞。余贤被罡风，尽堕罗刹家。

才难知尤难，三复增叹嗟。
自延还鄜怀京师亲旧
晁说之（宋代）

羇旅无归不自任，重重白发巧相寻。
扁舟前岁江湖客，匹马今朝关塞心。
揽古岂无王霸略，穷途只有短长吟。
故人憔悴多如此，谁解多情送好书。
莲
任希夷（宋代）

五月荷池未见花，但擎馀盖碧参差。
何人唤起凌波步，要见晨妆出晓霞。
如梦令·一抹斜阳沙觜
刘基（明代）

一抹斜阳沙觜，几点闲鸥草际，乌榜小渔舟，摇过半江秋水。风起，风起，棹入白苹花里。
约李令
晁补之（宋代）

茅檐明月夜萧萧，残雪晶荧在柳条。
独约城隅闲李令，一杯山芋校离骚。
左原诗三十二首 其二十七 三井
王十朋（宋代）

源泉高似银河落，石井泓然鼎足分。闻说井中鱼已化，定从三级上青云。
再用前韵二首
吴潜（宋代）

行雨龙公屡易方，魃妖谁敢扇余殃。
田畴接得三年熟，枕簟供来几夜凉。
更喜征夫无减灶，定应行旅不赍粮。
寄声鄞土黄承事，有粟何须更窖藏。
齐鲁
刘攽（宋代）

齐鲁大儒师，专门盛章句。应物非己长，何以责成务。

乃其忠孝非，足以事君父。不如商利徒，反道趋诡遇。

剥床以及肤，泉货山岳聚。赐金称百斤，封邑成千户。

若无天事变，岂不厚且固。商鞅既诛夷，桑羊亦刀锯。

寄言逢掖人，施施幸安步。
送赵仲明二首
许景衡（宋代）

关塞相逢眼便青，从容犹得问平生。高谈大抵多忠义，先世元平好弟兄。

但得朝廷收阀阅，不论文武尽功名。河堤奔走非吾事，去去神京信意行。
谒李文达公祠堂
何景明（明代）

故相勋名未渺茫，先朝赐第转辉光。青松雷雨馀枝干，古屋尘埃自栋梁。

鱼水已无千载遇，斗山安有一时忘。云孙更是通家谊，常拜冠裳到此堂。
闲思
陆游（宋代）

睡美精神足，心空忿欲轻。
读书无定课，饮酒不成酲。
日日东轩坐，时时北渚行。
最奇乌桕下，侧帽听秋莺。
寿嫩庵赵先生十首
陈元晋（宋代）

垂弧正大夏，明炳肖火德。
仙源毓英灵，帝贲扶社稷。
恩波溢西江，酿作寿觞碧。
一饮千斯年，福与宋无极。
朝采卷耳行
释文珦（宋代）

朝采卷耳，于陵于冈。
取叶存根，以备酒浆。
嗟我怀人，在彼遐方。
闵其勤劳，寤寤弗忘。
念得送我，置尔之傍。
所愿莫遂，徘徊彷徨。
凤游四海，亦思其凰。
毋以道远，而易中肠。
好鸟和鸣，其飞颉颃。
感物增忧，泣涕沾裳。
咏史上·管宁
陈普（宋代）

中州白日虎狼嗥，越海鲸鲵更浪高。
化日尺书归故里，依然逃董不逃曹。
持诵维摩诘品作妙伽它赞四首
皇甫濂（明代）

染著悉尘根，新故相因续。
情波无端极，苾刍伤自促。
但弘法苑慈，藉佛摄神足。
一济解脱津，永宴净茵蓐。
凤雏次韵答胡少参
王守仁（明代）

凤雏生高岩，风雨摧其翼。养痾深林中，百鸟惊辟易。

虞人视为妖，举网争弹弋。此本王者瑞，惜哉谁能识。

吾方哀其穷，胡忍复相亟？鸱枭据丛林，驱鸟恣搏食。

嗟尔独何心？枭凤如白黑。
放船先寄普照老夷白
吴则礼（宋代）

楷楼澹沲冬日斜，半世三钟并五车。
处处变禅作居士，年年行脚见僧伽。
偶然摩腹船鸣鼓，聊复捐书雁聚沙。
先遣毛锥交说似，即今镜里有霜华。
夏日过友人檀溪别业
李频（唐代）

暑天宜野宅，林籁爽泠泠。沙月邀开户，岩风助扫庭。

鹭栖依绿筱，鱼跃出清萍。客抱方如醉，因来得暂醒。
葛鲁卿再和复用前韵奉酬 其一
沈与求（宋代）

上谒军门宜杖策，谁为兵家分主客。猛将翻乘下濑船，幽人退整登山屐。

山泉闻似百花潭，山曲盘回十里岩。丘壑夔龙人太息，那将捷径比终南。

吾邦旧事论三癖，佳处还堪记游历。深讥表饵误朝廷，急赞烝尝安庙室。

避地来居水绕村，凫鹥哺子竹生孙。苜蓿堆盘从野食，人爱当年二千石。
过许州
沈德潜（清代）

到处陂塘决决流，垂杨百里罨平畴。
行人便觉须眉绿，一路蝉声过许州。
初凉与次公子共读书册
杨万里（宋代）

暑嬾皈投簟，凉醒打当书。
罢吟唇欲裂，起坐膝难舒。
汲古微澜动，悲秋小雨余。
五言未针线，百过且阶除。
盘洲杂韵上 重杏
洪适（宋代）

重英迷宿雨，巧笑聘春风。寿汝一卮酒，勿嫌肌太红。
回望惠山
杨万里（宋代）

惠山分明龙样活，玉脊琼腰百千折。
鍚泉泉上吐一珠，簸弄太湖波底月。
苍石为角松为须，须里黄金古佛庐。
请君更向潘葑看，龙尾缴到珠南畔。
菩萨蛮（怨别）
侯置（宋代）

揉香嗅蕊朝还暮。无端却被西风误。底死欲留伊。金尘蔌蔌飞。

茂陵头已白。新聘谁相得。耐久莫相思。年年秋与期。
双烈诗 其二
李觉斯（明代）

愿作山前松柏枝，双双墓道长相守。郎如逝水去不回，妾似落相再难开。

华山矶里有肠断，燕子楼头无梦回。且教一死酬君爱，犹恐君情不相待。

故将千载绿珠愁，忙解湘灵二妃佩。当时歌发孟才人，一声红粉委黄尘。

如君慷慨英雄志，比翼连枝亦报恩。莫言艳骨沉荒土，烈烈芳魂自千古。

相期生死不相离，离恨天应君独补。地久天长日月孤，人间能几女专诸。

只愁文伯宫中伴，亦有扁舟入五湖。
酬集贤刘郎中对月见寄，兼怀元浙东
白居易（唐代）

月在洛阳天，天高净如水。下有白头人，揽衣中夜起。

思远镜亭上，光深书殿里。眇然三处心，相去各千里。
寄石秘校
释重顯（宋代）

重林冥坐久，引望复迟迟。
烦暑未消日，凉风来几时。
天云飞积火，岩溜散垂丝。
欲拟相寻去，浮生已共知。
赴长洲县作 其四
王禹称（宋代）

移任长洲县，穷秋入水乡。江涵千顷月，船载一篷霜。

竹密藏鱼市，云疏漏雁行。故园渐迢递，烟浪白茫茫。
老人
释文珦（宋代）

老人方外人，观物又观身。
得性无今古，随时亦故新。
梅容微笑腊，柳意暗藏春。
除是同怀者，知予此语真。
小重山
米友仁（宋代）

雨过风来午暑清。榴花红照眼，向人明。一枝低映宝钗横。菖蒲酒，玉碗十分斟。

引满听新声。小轩帘半卷，远山青。几人闲处见闲情。醒还醉，为趣妙难名。
丽情曲
童轩（明代）

海棠雨歇春夜长，辘轳惊梦飞鸳鸯。玉肌苦怯东风急，帐冷流鸳熏绣裳。

起来窥镜倦梳洗，玄云满犀飞不起。玉麟金爵翠翘新，似与春光斗明媚。

花床晓雾香濛濛，春困泥人星眼朦。帘钩鹦鹉隔窗语，怪杀东君深浅红。

试呼小翠卷朱箔，一双黄蝶花间落。
西江月（十二之七）
张伯端（宋代）

雄里内含雌质，负阴抱却阳精。两般和合药方成。点化魄纤魂胜。

信道金丹一粒，蛇吞立变龙形。鸡餐亦乃化鸾鹏。飞入真阳清境。
和刘太守十州诗·芳草洲
陈瓘（宋代）

绿色映波千古恨，至今南浦两依依。
我今又出江东去，多少行人宦未归。
和江丞北戍琅邪城诗
谢朓（南北朝）

春城丽白日，阿阁跨层楼。
苍江忽渺渺，驱马复悠悠。
京洛多尘忽，淮济未安流。
岂不思抚剑，惜哉无轻舟。
夫君良自勉，岁暮勿淹留。
句
谢公定（宋代）

一官如马小，众眼似衫青。
无题 其二
汪梦斗（宋代）

海风吹上一天秋，独卧扁舟自在流。倾尽酒壶人已醉，却横长笛荻花洲。